དཔལ་ལྡན་སྲིད་སྐྱོང་མཆོག་གིས་ད་བར་གྱི་ལོ་གཅིག་དང་ཟླ་བ་ཁ་ཤས་ཀྱི་ནང་ཐབས་ཤེས་སྣ་དགུ་བེད་སྤྱད་ནས་༸གོང་ས་མཆོག་གི་གཟིགས་པ་ཐོབ་པ་དེ་ཚོར་བརྟེན་ནས་ལམ་སེང་ཨ་རིའི་དོན་གཅོད་འཕོ་འགྱུར་གཏོང་རྒྱུར་བེད་སྤྱོད་བཏང་བ་རེད།ཨ་རིའི་དོན་གཅོད་སྤེན་པ་ཚེ་རིང་མི་ཡག་སྡུག་ག་རེ་ཡིན་པ་དང་།ཁོ་པ་ངེས་པར་དུ་ཨ་རིའི་དོན་གཅོད་ལ་འཇོག་དགོས་མིན་སོགས་ནི་སྐབས་འདིའི་གླེང་བྱ་མིན།འདིར་གླེང་བར་བྱ་བ་ནི་འཆི་གསོན་གྱི་ས་མཚམས་སུ་སླེབས་ཟིན་པའི་སྐྱབས་བཅོལ་བའི་སྤྱི་ཚོགས་ཤིག་གི་དབང་ཆ་འཐབ་རྩོད་ཀྱི་རུལ་སུངས་གསལ་བཏོན་བྱེད་རྒྱུ་དེ་ཡིན།ཨ་རིའི་དོན་གཅོད་འཕོ་འགྱུར་དང་འབྲེལ་བའི་ཐད་འདི་ཟླའི་ཚེས་དགུ་ཉིན་བཀའ་ཤག་ནས་གསལ་བཤད་ཅིག་གནང་ཡོད་ཀྱང་དེས་གསལ་པོ་གང་ཡང་ཆགས་ཐུབ་མེད་པ་རེད།ད་སྔ་དུས་འཁོར་དབང་ཆེན་གྱི་གླེང་སློང་སྐབས་དཔལ་ལྡན་སྲིད་སྐྱོང་མཆོག་དོན་གནད་ལས་གཡོལ་ཕྱིར་ཕྱོགས་ཕེབས་གནང་བ་བཞིན།ད་ཐེངས་སླར་ཡང་ཕྱོགས་ཕེབས་གནང་བ་དང།ཁོང་གི་གདོང་བསྐྱོད་དམག་དཔོན་གཉིས་པ་ཆོས་རིག་བཀའ་བློན་གྱིས་བསྐྱར་དུ་སྲིད་ཚབ་གནང་བ་རེད།དོན་གནད་གང་སར་མིག་ཆུ་བཏང་ནས་གཞན་གྱི་སྙིང་རྗེ་དང་བྱམས་སྐྱོང་འཐོབ་ཐབས་བྱས་ཏེ་རང་དོན་སྒྲུབ་མཁན་གྱི་མཐོ་རིམ་མི་སྣ་ང་ཚོའི་སྤྱི་ཚོགས་ནང་ཉུང་ཉུང་མིན་པ་ལྟར་ཁོང་ཡང་དེའི་ཁྲོད་ཀྱི་གཅིག་རེད།ད་རེས་ཀྱང་བཀའ་བློན་མཆོག་གི་རྣམ་འགྱུར་སྐྱོ་པོ་ཞིག་བསྟན་ནས་བྱ་སྤུ་གནོན་གྱི་སྒྲིག་འཛུགས་འགྲོ་སྟངས་ཤིག་བཤད་ནས་ཁུངས་འཁྱོལ་ཐབས་ཙམ་བྱས་པ་དེས་མང་ཚོགས་ནང་ཟང་ཟིང་དུ་མི་འགྱུར་བར་ཁྲིད་སྟོན་གང་ཡང་གནང་ཐུབ་མེད་པ་མ་ཟད།ད་དུང་དེ་ལས་ལྷག་པའི་གོ་འཛོལ་ཡོང་གཞིའི་སྒོ་འཕར་ཕྱེས་ཡོད་པ་རེད།འདི་ལྟར་གཞིས་ལུས་བོད་མིའི་ཚེ་སྲོག་མ་རྩར་བཞག་པའི་ཆབ་སྲིད་ཀྱི་གར་སྟེགས་སྟེང་གི་དབང་ཆ་འཐབ་རྩོད་ཀྱི་སྐྱོ་གར་འདིའི་ཁྲོད་དུ་མཐོ་རིམ་སྐུ་དྲག་གསར་པའི་དཔོན་རིགས་ཀྱི་ཡ་ང་བའི་རུལ་སུངས་མངོན་གསལ་དུ་ཐོན་ཡོད།།།།